वैज्ञानिक भी हथिनी पैंग फा की आदतों से चकित, सिर्फ पके हुए केले ही छीलती है
Elephant Peels Banana Before Eating - Surprising Facts Revealed! पैंग फा को बहुत कम उम्र में बर्लिन जू में लाया गया था। उस समय उसकी देखभाल के लिए एक डेडिकेटेड केयरटेकर को रखा गया था।
हाथियों को केले पसंद होते हैं…ये बात तो आप सभी जानते हैं। बचपन में इसी विषय पर कहानियां भी पढ़ी-सुनी होंगी।
लेकिन क्या आपने कभी किसी हाथी को केला छीलकर खाते देखा है?
जर्मनी के बर्लिन शहर के चिड़ियाघर में रहने वाली एशियाई हथिनी पैंग फा एक खास हथिनी है। पैंग फा केले छीलकर खाती है।
लेकिन सभी सभी केले नहीं…। अगर केला पूरा पीला या हरा हो तो वो बिना छीले खा लेती है। अगर पक कर बिल्कुल भूरा या काला हो गया हो तो खाती ही नहीं है। लेकिन अगर केला पीला हो और भूरे चकत्ते हों तो वो इसे छीलकर ही खाती है।
इंसानों जैसी हथेलियों की वजह से बंदरों के लिए फलों को छीलना आसान होता है, लेकिन हाथियों के लिए अपनी सूंड़ से केले छीलना खासा मुश्किल होता है।
वैज्ञानिक पैंग फा के व्यवहार से काफी चकित हैं।
बायोलॉजिकल जर्नल करंट बायोलॉजी में पैंग फा की इन विशेष क्षमताओं पर छपे रिसर्च पेपर के को-ऑथर मिखाइल ब्रेख्त कहते हैं कि पैंग फा बहुत स्किलफुल है। डॉ. ब्रेख्त बर्लिन की हमबोल्ट यूनिवर्सिटी में न्यूरोसाइंटिस्ट हैं।
डॉ. ब्रेख्त और उनके सहयोगियों का मानना है कि पैंग फा ने ये आदत संभवत अपने आस-पास के इंसानों को देखकर सीखी होगी।
हालांकि पैंग फा का ये व्यवहार हाथियों में पहली बार नहीं दिख रहा। कई ऑनलाइन वीडियोज में हाथी अपनी सूंड़ से फलों को छीलकर खाते दिख जाते हैं।
कई एक्सपर्ट्स का मानना है कि जरूरी नहीं पैंग फा ने ये आदत इंसानों से सीखी हो। लेकिन एक बात पर सभी एक्सपर्ट सहमत हैं कि उसका व्यवहार वाकई में बहुत रोचक है।
न्यूयॉर्क सिटी के हंटर कॉलेज में कम्परेटिव साइकोलॉजिस्ट जॉशुआ प्लॉटनिक कहते हैं कि पैंग फा का व्यवहार ये बताता है कि हाथियों की सूंड़ कितनी कमाल की होती है। ये उनका ‘बिल्ट इन’ औजार है जिसका इस्तेमाल वो कई तरह से कर सकते हैं।
डॉ. ब्रेख्त बताते हैं कि जब बर्लिन जू के केयरटेकर्स ने पैंग फा की आदत के बारे में वैज्ञानिकों को बताया तो ये स्टडी शुरू की गई। लेकिन शुरुआत में इसके नतीजे बहुत उबाऊ थे।
वैज्ञानिकों ने कई दिनों तक पैंग फा को ऑब्जर्व किया। उसे रोज केले दिए जाते लेकिन वो कभी भी उन्हें नहीं छीलती। कई दिनों के बाद वैज्ञानिकों को अपनी गलती समझ में आई।
वो पैंग फा के लिए सबसे अच्छे केले लाते थे जो पूरे पीले होते थे। जब उन्होंने उसे ज्यादा पके पीले-भूरे केले दिए तो उसने छीलकर खाना शुरू किया।
वो पहले केले को सूंड़ से दो हिस्सों में तोड़ देती और फिर एक हिस्सा लेकर उसे तब तक झटकती जब तक छिलके से केला अलग न हो जाए।
डॉ. ब्रेख्त कहते हैं कि वो छीलने के लिए सिर्फ ज्यादा पके हुए पीले-भूरे केले ही पसंद करती है। शायद इसकी वजह ये हो कि इन केलों को छिलकों से अलग करना ज्यादा आसान होता है।
या फिर ये भी हो सकता है कि पैंग फा को इन छिलकों को स्वाद पसंद न हो।
रिसर्चर्स ने ये भी देखा कि जब पैंग फा दूसरी हथिनियों के साथ केले खाती तो वो पीले-भूरे केले भी बिना छीले खा लेती। तब उसे दूसरों से कंपीटिशन कर ज्यादा से ज्यादा केले खाने होते थे।
हालांकि वो अंत में एक केला जरूर बचाकर रखती जिसे वो छीलकर खाती थी।
डॉ. ब्रेख्त कहते हैं कि अगर उसके पास समय हो तो वो केले छीलकर ही खाना पसंद करती है।
रिसर्चर्स मानते हैं कि इस हथिनी के इस खास व्यवहार की वजह उसके बचपन का अनुभव हो सकता है।
पैंग फा को बहुत कम उम्र में बर्लिन जू में लाया गया था। उस समय उसकी देखभाल के लिए एक डेडिकेटेड केयरटेकर को रखा गया था। उस केयरटेकर ने पैंग फा को केले छीलकर देना शुरू किया था।
केयर टेकर को लगता था कि केलों को छिलकों के साथ खाने देना बेवकूफी है। उसकी वजह से ही पैंग फा को बचपन से ही छीले हुए केलों का स्वाद पता चला।
ये स्वाद जू के बाकी हाथियों को नहीं पता है।
हालांकि स्कॉटलैंड की सेंट एंड्र्यूज यूनिवर्सिटी में इवोल्यूशन ऑफ सोशल एंड कॉग्निटिव बिहेवियर के एक्सपर्ट रिचर्ड बायर्न मानते हैं कि ये व्यवहार कुछ खास नहीं है।
उनके मुताबिक ये व्यवहार हाथियों के मोटर स्किल्स में किसी बदलाव को नहीं दिखाता है। इस तरह का व्यवहार पैंग फा का टेस्ट प्रेफरेंस ज्यादा दिखाता है। पके हुए केले का छिलका उसे पसंद नहीं है।
पैंग फा की बेटी अंचली केले छीलकर नहीं खाती है। डॉ. ब्रेख्त कहते हैं कि कभी कभी वो पैंग फा के छीले हुए केले जरूर खा लेती है। लेकिन कभी-कभी वो पैंग फा के खाने के बाद बचे हुए छिलके भी खा लेती है।
पैंग फा की आदतें उसके अनुभवों और प्रेफरेंस से तो जुड़ी हैं, लेकिन अभी उसकी अगली पीढ़ी तक उनका असर नहीं पहुंचा है।